  Виталий Пронин Марий Элысь Ӟаны гуртысь Тихон Игнатьевич Петровлы туэ тырмоз 94 арес. Вой-на, сютэм аръёс, палэнын ужан, колхозэз ӝутон - мар пыр гинэ потэмын ӧвӧл со.  Тол бабай Гуртоос понна Тихон Игнатьевич - чупрес, улонлы шумпотӥсь, котьку серекъясь, крезьгуро инструментъёсын шудӥсь Тихон бабай. Куд-ог пиналъёс малпало, соослэн гуртазы Тол бабай улэ шуыса. Веста Андреева, кылсярысь, тодаз вайылэ Тихон бабайлэсь  горд гын сапегзэ, тӧдьы тушсэ. Ӵапак сыӵеен Тол бабаез суредалля вал анаез. Будыса гинэ валатски, шуэ Веста, со шур сопалась Тихон бабай шуыса.Гужем - велик вылын, толалтэ - ас киыныз лэсьтэм гын сапегзэ кутчаса, Тихон бабай ширтэ ульча кузя. Тӧлпери но тӧлпери. Карлыганэ вуид ке, Тихон бабай сярысь тодытэк, уд кошкы. Со татын аспӧртэм синпельлы пӧрмиз ни. Уго со кадь узыр но тунсыко улонэз адӟем адямиез шер пумиталод - Тихон бабай историлэсь пӧртэм вакытъёссэ адӟемын. Куноослы но Тихон Игнатьевич уг паймы ни, уго соос уг бырыло.- Кыӵе-мар улӥськоды, Тихон Игнатьевич?- Умой! - задор мылкыдын пумитаз монэ Тихон Игнатьевич. - Контузить кариз вал монэ война вакытэ, пельы али уггес кылы.Тихон бабай усьтыр-табыр поттӥз пеле понон аппаратсэ. Вӧзам пуксиз. Ортчем аръёссэ Тихон Игнатьевич тодаз вайылыны яратэ! Тужгес но - война вакытъёссэ.Тихон бабайлэн аслаз архивез но вань. Борддоръёсаз пӧртэм туспуктэмъёс лякылэм: война вакытысь портретэз, пиналъёсыз, школаын пумиськонъёс, кубызэн, мызганэн (арганэн) ӵош, виноградэн артэ...ТанкистВордӥськиз Тихон Игнатьевич 1922-тӥ арын 6-тӥ инвожое Татарстанысь Балтач ёросысь Куськем гуртын. Йылпумъяз 8 классэз!- 17 аресъёс вал мыным, Степан агаеным (1905-тӥ арын вордӥськемын) Приморской крайысь Вербовкае ужаны кошки - нюлэс дасямы. Татариын соку начар улон кутскиз ук. 1936-тӥ-1937-тӥ аръёсы нянь ӧз удалты, куазь кӧс улӥз.Бадӟым семьяоссэс сюдон понна уноез кошкизы палэнысь уж утчаны, куд-огъёсыз улыны выжизы мукет улосъёсы. Приморской крайын Тихон Игнатьевич ужаса вуттӥз 7 толэзь. - Собере кутскиз жугиськон (Быдӟым ож). Монэ ӧтизы Хорольскысь военкоматэ, отын трос пиос люкаськемын вал. Юазы: кин дышетскемын. Интыысьтым султыса ик, «мон!» шуисько. Танкист, пе, луод. 7 толэзь танкен эшъяськыны выри. Собере мотоциклист-разведчике дышетски. Ай! - киыныз шоналтэ Тихон бабай, пумен серектэ. - Экзаменме сётыны ӧй быгаты. Мотое вылам бекырскиз - улаз пачкай. Морзе азбукаез коть дышетыса вуттӥ: ата-та-та-ата-та… Котькыӵе вакытэ Тихон бабай поттоз я кубыззэ, я арганзэ но лэзёз яратоно гуръёссэ.Тихон бабаез 210-тӥ танковой девизие кутӥзы. 1943-тӥ арозь Тихон Игнатьевич Япониен кунгожез утиз: со дыръёсы Япония штыкъёссэ Россия пала урдылӥз.- Собере милемыз Белоруссиысь фронтэ формировать каризы. Чурен султытӥзы, тулуп, гын сапег сётӥзы но поездэ пуктӥзы. 4 часын Бычиха станция дорын жугиськон пуромиз. Артиллеримы тушмонэз жуге, оборонаез прорвать карим, - Тихон Игнатьевич пукон вылаз тэтча, киосыныз шона. - Милемлы 3 танкъёсынымы - три танкиста, три весёлых друга, экипаж машины боевой - выж вамен потыны кулэ. Выж ӟечыра. Тани одӥгез танк шур вамен потыны кутскиз но - вуэ бекмыльскиз, кыкетӥез, бадӟым скорость басьтыса, часкын 80 иськем, шур вамен тэтчиз, ми но, солэсь адӟем карыса, озьы ик выж вамен потӥм. Шурез ортчим гинэ но мина вылэ учырам. Контузить кариз. Но улэп кылим. Катьяським. Шуре усем танкмес поттӥм, мина вылэ пыремзэ тупатӥм но азьлань кошким. Немецъёс со куспын пегӟыса вуиллям. Телеграфсэс кельтӥллям. Пиосын серекъяны малпам - немецъёслы сигнал сётӥськом:- 200 муртлы сиёндэс дасялэ!- Я, я, ферштэйн, - пумитэ вазё ук ай соос.Тихон бабай войнаез киноысь суредъёсты кадь вера, кытын ке серекъяса, кытын ке кырӟаса но. Син азе пуксё: траншея, матысь эшъёсыз, поезд, наступление...- Собере Латвиез, Литваез басьтӥм, - веранзэ азьланьтэ Тихон Игнатьевич. - Кёнигсберг котырын жугиськыкумы, танкам йӧттӥзы, корт валэ ӝуаны кутскиз. Тэтчыса потӥ - нош ик удалтӥз. Танкме тупатыны ӧз луы ни. Иссенбургын пленнойёсты возьманы косӥзы. Трос кузя вал соос: бельгиецъёс, полякъёс, немецъёс, итальянецъёс…- Нош вормон сярысь кызьы тодӥды?- Петров юлтоше лыктэ но шуэ: «Война закончилась». Мо-о-он бызьыса кыре потӥ но автоматэн ну-у-у ыбылӥсько инбаме.- Нош пленэ кутэм муртъёсты?- Соос но ми понна шумпотӥзы - табере, пе, гуртады бертоды. Нош пӧрмиз мукет сямен: пленэ кутэмъёсты гуртазы лэзизы, мар соосты юнме сюдонэз, нош мон гуртэ, ар ортчыса гинэ, вуи ай... Борддоръёсаз пӧртэм туспуктэмъёс лякылэм: война вакытысь портретэз, пиналъёсыз, школаын пумиськонъёс, кубызэн, мызганэн (арганэн) ӵош, виноградэн артэ...Таиз Кёнигсбергез басьтэммы понна медаль. Таиз «За отвагу» медаль, - медальёсын тыро кудызэ бугыръя Тихон Игнатьевич. - Нош таоссэ, война бырем дырысен 65, 70 ар  ортчемлы сӥзем гадьпусъёсты, лэзиз Белоруссилэн президентэз Александр Лукашенко. Белоруссия музъемез утеммы понна тау кариз, вылды.  Кубызчи Дораз бертыса, Тихон Игнатьевич интыяськиз Марий Элысь Карлыган гуртэ. Татысь ик яратонзэ, Анна Егоровнаез, пумитаз, ӵошен будэтӥзы 2 нылъёссэс но 3 пиоссэс.- Колхозын конюхын ужай, скал сюдӥ. «Восход» совхозмылэн кивалтӥсез ӟеч мужик вал - Геннадий Никонорович Бакаев. Адямиослэсь ужзэс котьку капчиятыны выриз. Скалъёслы сиён рельса вылтӥ нуллӥ. Машинамы скал доры дугдэ, мон сиён куштӥсько.Корка котыраз но тэк пукыны ӧз чидалля: 20 уморто муш вордӥз, гын сапег лэсьтылӥз. Пужъятэм гордалэс сапегъёсыз трос пыдъёсты шунтӥзы. Али виноград будэтэ, емышо писпуоссэ утялтэ.Маин гинэ уз выры Тихон бабай, сюлмаз котьку крезьгур шудэ. Котькыӵе вакытэ  поттоз я кубыззэ, я арганзэ но лэзёз яратоно гуръёссэ. Вераськон вискамы но Тихон бабай пумен ышылӥз висъет сьӧры. Поттӥз кузь чехолзэ. Каллен гинэ ал вылаз понӥз, вылысьтыз тузонзэ ӵушалтӥз. Усьтӥз.- Та кубызме мыным 90 арескам Геня покчи пие кузьмаз. Азьвыл клубе потасько вал шудыны, отын сӧриськем кубыз кылле. Табере асламез вань. Таин шудыны монэ атаелэн выныз дышетӥз. Солэн ас киыныз лэсьтэм кубызэз вал.Тихон бабай доры вуылэм Венгриысь тодосчи Миклош Дэметэр.  Со кубызчиос, кубызэн шудон амалъёс сярысь материал бичаз.- Кубызлэсь косканзэ (смычок) мыным кузьмаз, - данъяськыса вера Тихон Игнатьевич. - Ну, мае шудом: сюан гур я бигер сямен?!Сюан гур корка тыр чузъяськиз.Мария Векшина  Теги: очерк  